杜敬叔寓僧舍開軒松下以虚瀨名之来求詩
作者：陸游
朝代：宋

paragraphs: 君不見洛陽八節灘，未至一舍聞驚湍。
生綃六幅誰所畫，入眼能令三伏寒。
又不見桐廬七里瀨，濺雪跳珠舞澎湃。
羊裘老子去千年，絕世孤風凜如在。
杜陵之孫今勝遊，飄然不必事遠遊。
結茆古寺聴松吹，坐擅洛水桐江秋。
放翁百念倶已矣，獨有好奇心未死。
約君少待秋月明，抱琴来宿寫灘聲。